Regölünk negyven éve

Csoóri Sanyi dudásmesteremmel már 1977-től indítottuk a regölést

karácsony környékén. Megtettük ezt a Muzsikás karácsonyi koncertjein,

táncházakban, barátoknál. Talán mondhatom, hogy Székely

Évánál volt mindig a biztos pont, aki a Téka-klubban is segédkezett

a kézműves foglalkozásokon, de szinte az ország minden pontján

tanította a fiatalokat, időseket egyaránt a népi mesterségekre. Voltunk

a huszároknál, Ferenczi Jani és Piroska otthonában, Ürömön az

öregek házában, óvodában, Polgármesteri Hivatalokban és sok-sok

más helyen.

Jelenleg is regölök a tanítványaimmal, és bizony nagy meglepetést

okozunk, amikor váratlanul beállít egy nagy körfolyosós bérház

udvarára a száz fős csapat. Dobálják a szaloncukrokat, csokikat,

mogyorót, narancsot, sokszor még pénzt is.

Régi hagyomány ez. Akkor a regösöket úgy fogadták, hogy levágtak

egy hatalmas nagy ökröt, az ökörnek a hasába betettek egy

hatalmas disznót, a disznó hasába beletettek egy bárányt, annak a

hasába egy nyulat, a nyúl hasába egy tyúkot, és a tyúknak a bögyébe

egy fürjtojást.

Amikor a fürjtojás megkeményedett legbelül, akkor jó a húsa az

ökörnek odakint. Na, a regösöknek legalább a fele jár.

Feldíszítik az ökröt, a szarvára sültpereceket tesznek, a fülébe

aprópénzt, a hátára hatvan sültkolbászt, aminek a fele szintén a

regösöké. A köldöke köré, a derekához – van egy kis beszögellés

– odateszik a mézes söröket, azt az asszonyok nagyon szeretik. Az

Isten mentsen meg, ha többet isznak a kelleténél! És a fenekéhez

teszik a magyarót, vagyis a krumplit, az meg maradjon a gazdának.

Mi megesszük a húst, a gazda meg egye meg a körítést!

Érdekes, amikor a regölőt is megregölik. Egy alkalommal éppen

tizennégy órakor indultam volna regölni, amikor tizenhárom óra

ötvenöt perckor csöngettek nálunk. Kinyitottam a kaput, ott állt egy

másik csapat, hat ember, láncos bottal, kucsmába, gyönyörűen felöltözve.

– Szabad-e bejönni? – kérdezték. Beengedtem őket a lakásomba,

és egy olyan regölést adtak elő, hogy szemem-szám tátva maradt.

Nagyon aranyosak voltak. Megkínáltam őket pálinkával, szívesen

fogadták. Jó érzés a másik oldalról is meghallgatni. Tudom, hogy

nagyon jó adni, de jó kapni is.

Minden tanítványomnak elmondom, hogy nem az ajándékért

megyünk, hanem hogy jót kívánjunk a másiknak. Mindenkinek jólesik.

Ez a hagyomány több ezer éves, nem hagyhatjuk kihalni!